Universis presentes litteras inspecturis, nos officialis Eduensis notum facimus quod in nostra propter hoc presentia specialiter constitutus dominus Guido de Disesia, miles, ex certa scientia recognoscit et confitetur publice et in jure coram nobis se accepisse in feodum perpetuum et se tenere ac debere tenere in feodum perpetuum a viris venerabilibus decano et capitulo Eduensis ecclesie quamdam vineam suam que planta desubtus ortum vulgaliter nuncupatur, sitam apud Disesiam juxta Sampigneum, inter vineam Johannis Pelliparii ex una parte, et rivum qui descendit seu exit a fonte de Disesia ex altera; item, quartum sextarium vini quem habet, ut asserit, ex annuo redditu in territorio quod vocatur la Boutere, et se de predictis vinea et quarto sextario viro venerabili et discreto domino Durando de Paluello, cantori Eduensis ecclesie, nomine ipsorum decani et capituli et ecclesie predicte et pro ipsis homagium et fidelitatem jam fecisse et se et predictam vineam cum predicto quarto sextario necnon et heredes suos qui predictam vineam cum dicto quarto sextario pro tempore tenebunt et possidebunt specialiter obligando ad faciendum homagium et fidelitatem de premissis vinea et quarto sextario dictis decano et capitulo et ecclesie predicte, prout heredes ipsius militis succedent de herede in heredem, promittitque idem miles coram nobis per juramentum suum super hoc, tactis sacrosanctis evangeliis, corporaliter prestitum, etc. Datum Edue et actum die lune ante Nativitatem Domini anno ejusdem millesimo ducentesimo septuagesimo.